  Виталий Пронин Сьӧд буёл медло ӧжытгес «Удмурт Кенеш» огазеяськонлэн «Тангыра» проектэз Россиысь семьяослы юрттонъя устоосыз проектъёс пӧлын вормиз но 2 миллион манет утӥз. Соин валче Грак ёросысь шуге-леке вуэм семьяослы юрттыны луонлык кылдӥз.Малы одно ик Грак? Мукет ёросъёсын ӵошатоно ке, татын югдур начаргес. Кулэмъёс гинэ но, вордӥськемъёс сярысь, уногес. Ёрос администрациысь кивалтӥсьлэн воштӥсез Валентина Савина верамъя, 2014-тӥ арын вордӥськиз 95 пинал, нош улонысь кошкиз 135 мурт. Вордӥськемъёсыз но 49 нылпилы ӧжытгес, 2013-тӥ арен ӵошатыса. Гурт семьяослэсь улэм-вылэмзэс эскерыку но, шараяськиз: калыклэн мылкыдыз куашкамын.- Ёросын одӥг гинэ рос-прос хозяйство - «Родина». Экономика ласянь, озьыен, районлы азинтӥськыны шуг. Пуксемын но со туж пыдло, - вера проектлэн авторез, филология наукаосъя кандидат Галина Шушакова. - Мукет азьын уж ӧвӧлэн воргоронъёс вахта амалэн палэнын ужано луо. Уноез артысь Татарстанэ ветло. Нимаз улэменызы, уксё тырмымтэен, кузпалъёс нылпи ваемысь дугдӥзы. Пиналъёс сӧриськем мылкыдын уло шуыса шараяськиз. Дышетӥсьёс но вераны кутскизы: нылпиос предложениоссэс радъяны уг быгато, шуген верасько. Анай-атаед вӧзын ӧвӧл ке, ас пушкад гинэ куректыса улӥд ке, кызьы вераськыны ик амалтэк вунэтод.Вань та югдурез санэ басьтыса ик, «Удмурт Кенеш» гракъёслы юрттоно кариськиз. Шуг-секытсы сярысь мукетъёс но мед кылозы, семьяослы саклык котыр ласянь мед вуоз шуыса чакламын вал.Туэ ар кутсконын ёросысь школаосы ветлӥсь 1 сюрс 49 пинал пӧлын юалляськон ортчытэмын. Палэнэ кельтэмын ӧй вал нылпи садъёс но. Санэ басьтӥзы дышетӥсьёслэсь но верамъёссэс. Озьы котькудӥзлэсь тодыны выризы: кыӵе югдурын будэ нылпи, кыӵе дышетске, мар сое тужгес сюлмаськытэ, маин солы юрттыны луоно. Берло толэзьёс ӵоже Грак ёросын секытэн кышноос, кылем арын сярысь, уногес луизы. Кин тодэ, оло, ӵапак проектлэн но емышез таОглом учконо ке, югдур туж зол чигиськымон ӧвӧл. Медицина наукаосъя кандидат, нылпи врач, эскеронъёсы пыриськись Елена Ботникова верамъя, 30 процентэз пичиос сюлэм шуген уло. Таос пӧлысь 3 процентэз котыр улонзэс сьӧд буёлъёсын суредало. Таосызлэсь мылкыдзэс ӝутыны ӧм выре ке, кин тодэ, оло, эшшо но мургес кайгуазы выёзы. Соосты одно ик син шорын возёно, котыразы ялан луыны кулэ социальной ужасьёс но психологъёс. Зэм, школаосын туннэ психологъёс ужало. Но ӵемысь озьы луэ: психологлэн кабинетаз котьмаин тунсыкъяськись пинал коже, нош мур куректонэ усемез матаз но уг лыкты, шуэ Елена Ботникова.Медицина наукаосъя доктор, профессор Галина Павлова 23 пиналэз туннэ ик дась школаысь поттыны но соосын нимысьтыз ужаны. Таосызлэн, лулсэрзы сяна, тазалыксы но ляб. Проектъя 25 пинал 13-тӥ июльысен 3 арня Ижысь «Ласточка» лагерьын шутэтске. Воксё мукет дуннее вуыса, оло, мылкыдзы каньылгес луоз, шуэ Галина Павлова. Лагерьлы висъямын 500 сюрс манет.Но мукет пиналъёсты но аналтыны уг яра. Таин валче «Удмурт Кенеш» огазеяськон азинтоз ужзэ, гужем ӵоже Граке поталоз юрттэт сётыны быгатӥсь специалистъёсын. Семьяосын ужалозы логопедъёс, врачъёс, психологъёс, юристъёс. Дышетӥсьёслы шуге-леке сюрем пиналъёсын ужанъя семинаръёс радъялоз, соослы методической пособиос поттоз.- Ёросмы пичи бере, милям йӧнала юристъёсмы но, психологъёсмы но ӧвӧл, - шуэ Валентина Савина. - Проект быдэсъяськыку, уноез гуртоос визь-кенеш басьтыны быгатӥзы. Специалистъёс доры черод маке кузьда люкаськылӥз. Уноез доразы пальпотыса бертылӥзы. Со туж бадӟым шумпотон вал ми понна но. Семья начаргес улэ кадь шуыса, асьмеос дӥнязы потаськомы вал. Нош анкетирование ортчытэм бере котькудӥз сярысь рос-прос вераны быгатӥськомы ни, кыӵе юрттэт солы кулэ. Табере, проект йылпумъяськиз ке но, ми тодомы ни, кинлы саклык бадӟымгес висъяно. Шуге-леке вуэм нылпиосты ёросысьтымы лагерьёсы но кутомы. Мылкыдзэс ӝутоно!Нялтас вераса, берло толэзьёс ӵоже Грак ёросын секытэн кышноос, кылем арын сярысь, уногес луизы. Кин тодэ, оло, ӵапак проектлэн но емышез та, шуэ Валентина Савина.Но шуге-леке вуэм семьяос мукет ёросъёсын но вань. Куд-огез воксё но уг тоды, кытчы вазиськыны. Таӵеослы Ижын юрттэт сётӥсь центр кылдытонэн али выре «Удмурт Кенеш» огазеяськон. Ассоциацилэн кивалтӥсез Игорь Семёнов верамъя, центрлэн нимыз «Тангыра» луоз. Пӧртэм специалистъёс лыктэм адямиослы юрттыны вырозы. Туннэ вань кулэ луись техника басьтӥське ни. Калыклы юрттэт сётонъя, демографияя но семья политикая министерствоен валче ужаломы, шуэ Игорь Николаевич. Семьяез юнматӥмы ке, кунмы но чеберскоз.Елена Сараматова Туспуктӥз Александр Горбунов Теги: проект Удмурткенеш ужпум  